​BANJALUKA - Na području Republike Srpske lani su zabilježene 11.283 unutrašnje migracije, od toga na područje RS doselile su 2.534 osobe iz FBiH, a 250 iz Brčko distrikta.

Podaci su ovo Republičkog zavoda za statistiku, u kojima stoji da se iz RS u FBiH odselilo 2.266 osoba, u Brčko distrikt 318.

Prema tim podacima, od ukupnog broja doseljenih je 5.915 međuopštinskih, odnosno unutar granica RS, 4.800 međuentitetskih, osnosno između RS i FBiH, i 568 između Republike Srpske i Brčko distrikta.

"Ukupan migracioni saldo RS za 2018. godinu je 200, a migracioni saldo stanovništva je razlika broja doseljenog broja odseljenog stanovništva posmatranog područja u određenom periodu", saopštili su u Zavodu.

Prema njihovim riječima, prosječna starost migranata u unutrašnjim migracijama prošle godine bila je 37 godina.

"Promjene prebivališta posmatrane prema polu učestalije su kod ženskog dijela populacije i zabilježeno je 6.269 slučajeva ili 55,56 odsto, dok je 5.014 slučajeva preseljenja muškog dijela populacije ili 44,44 odsto", saopšteno je iz Zavoda.

Prema grafikonima, najviše stanovnika se doselilo u Banjaluku -1.651, od toga 300 iz FBiH, iz Brčko distrikta 16, a iz drugih opština iz RS 1.335.

"U najveći grad RS se najviše ljudi doselilo, njih 1.561, ali i odselilo se 911", stoji u saopštenju.

Drugi grad po najvećem broju odseljenih, ali i doseljenih je Istočno Sarajevo, sa 897 doseljenih i 673 odseljena stanovnika.

Među lokalnim zajednicama u koje se najviše doselilo i odselilo je i Bijeljina, gdje su se 753 osobe doselile, a 382 odselile, dok je Zvornik prošle godine napustilo 318 ljudi, a 298 stanovnik se doselio.

Iz Prijedora je prošle godine otišlo 380 ljudi, dok se u ovaj grad lani doselilo 377.

U opštinu Stanari lani se doselilo 455 ljudi, a odselilo 46 ljudi.

Ipak, u Zavodu ističu da podaci prikazani u saopštenju za opštinu Stanari ne predstavljaju migraciju, već je samo došlo do formalne promjene prebivališta, tome nije prethodilo kretanje (preseljenje) jer je 2014. godine osnovana opština od naseljenih mjesta koja su izdvojena iz sastava grada Doboj.

Demograf Stevo Pašlić kaže da su to uglavnom tipične unutrašnje migracije koje se uglavnom tiču preseljenja iz sela u gradove.

"Ono što je u svemu tome bitno i zadovoljavajuće jeste to da je RS i dalje u plusu, odnosno da je više ljudi došlo u RS nego što se odselilo u FBiH i Brčko distrikt. Iz godine u godinu ovo su standardni podaci", rekao je Pašalić za "Nezavisne".

Prema njegovim riječima, unutrašnja migracijska kretanja su više vezana za rješavanje imovinskih i drugih pitanja.

Pašalić je upozorio da unutarašnje migracije mogu prouzrokovati neravnomjernu naseljenost i sve veće stvaranje praznih prostora.

"U Banjaluku sam došao zbog posla. U mjestu odakle sam nisam mogao pronaći zaposlenje. Mnogi dođu u Banjaluku da studiraju pa tu i ostanu", rekao je Aleksandar M.